Imtella' Lulju 30, 2020 - Aġġornata 30 Ta' Lulju, 2020 3:38pm Il-Ministru għall-Wirt Nazzjonali u l-Arti Jose Herrera qal li se jippubblika linji gwida għall-attivitajiet artistiċi biex fl-isfond tal-pandemija jintlaħaq bilanċ bejn l-organizazzjoni tal-attivitajiet u l-miżuri ta' mitigazzjoni maqbula mal-awtoritajiet tas-saħħa. Dr Herrera qal li flok attivitajiet tal-massa, jistgħu xorta jsiru attivitajiet pubbliċi imma b'kawtela. Waħda mill-attivitajiet se tkun Pageant of the Seas li minħabba l-pandemija ġiet posposta għas-sittax t'Awissu, fejn se jiġu osservati miżuri ta' mitigazzjoni, bl-ispettaklu wkoll jixxandar dirett fuq TVM biex jitgawda b'mod sigur minn kulħadd. Il-Ministru għall-Wirt Nazzjonali u l-Arti, Jose Herrera qal li dil-ġimgħa kellu laqgħa mal-assoċjazzjoni l-ġdida għall-artisti li twaqqfet riċentament fejn ħabbar linji gwida għal avvenimenti pubbliċi fl-isfond tal-pandemija. Mistoqsi l-attivitajiet tal-massa għandhomx jitwaqqfu l-Ministru Herrera qal li flok attivitajiet tal-massa, jippreferi jsejjħilhom attivitajiet pubbliċi. "Ma nħobbx nuża l-kelma massa imma attivitajiet pubbliċi se jkomplu jsiru, attivitajiet pubbliċi b'mod ristrett u kawtela, impressjoant b'certu każini tal-baned li avvenimenti diffiċli tikkontrolla, ħassruhom". Waħda mill-attivitajiet li skont iċ-Chairman tal-Aġenzija Kulturali għall-Belt Valletta Jason Micallef se ssegwi miżuri stretti ta' mitigazzjoni hija Pageant of the Seas li oriġinarjament kient skedata għas-seba' ta' Lulju li għadda u ġiet posposta għas-sittax t'Awissu. L-ispettaklu b'mhux inqas minn sittin opra tal-bahar se jixxandar dirett fuq TVM. "Spettaklu tal-komunità regatta tan-nisa, tellieqa telliqun, ċattra li jkunu hadmu huma u joqsmu bejn il-Kottonera u l-Belt." Id-Direttur Artistiku ta' Pageant of the Seas, Chris Baldwin qal li l-ispettaklu bl-użu ta' mużika, dwal u vuċijiet se jirrakkonta l-istorja tal-Belt Valletta b'mod mill-iktar affaxxinanti, u se jagħlaq bi spettaklu tal-logħob tan-nar.